
   Forord
  

  
   Denne boka er en håndbok for studenter som gjennomfører prosjektarbeid som et ledd i et studium. Den er ikke skrevet for en bestemt utdanningsretning; den tar opp de temaene som bør interessere alle som arbeider med en prosjektoppgave.
  

  
   Boka fokuserer på to forskjellige kunnskapsmessige utfordringer. Vi gir deg råd og teknikker som kommer godt med i et prosjektarbeid. Samtidig har vi lagt vekt på den læringen som prosjektarbeidet kan gi deg, gjennom de fem hovedprinsippene problem, deltakelse, samarbeid, erfaring og refleksjon.
  

  
   Boka ser på problemstillingen som fundamentet i prosjektarbeidet. Det innebærer at alt – for eksempel planleggingen og organiseringen av prosjektarbeidet, informasjonsinnhentingen og informasjonsbearbeidingen, kommunikasjonen og samarbeidet i prosjektet – skal ses i lys av problemstillingen. Med et slikt utgangspunkt blir prosjektarbeidet helhetlig. De forskjellige delene blir integrert i en prosess som har til hensikt å svare på problemstillingen.
  

  
   Forfatterne oppfordrer til en læringsstrategi slik at du utvikler faglig selvstendighet og kreativitet. Derfor er det brukt mye plass i boka, de fire første kapitlene, på hvordan dere som studenter skal legge deres egne premisser for prosjektet. Boka argumenterer for at dere skal bruke atskillig tid på oppstartsfasen, slik at dere blir enige både om problemstillingen og den måten gruppa skal fungere og kommunisere på. Dette vil da videre styre hele arbeidsprosessen.
  

  
   Boka henvender seg direkte til deg. Den skal være et arbeidsredskap, lett å finne fram i, lett å forstå, ha et enkelt språk, men likevel være grundig i begrunnelser og forklaringer. Dere kan vektlegge stoffet i boka litt forskjellig, avhengig av hvilken erfaring dere har med prosjektarbeid. I det første studentprosjektet kan det være nyttig å legge hovedvekten på den generelle tenkemåten i prosjektarbeidet – problematiseringen, samarbeidet i gruppa for å løse oppgaven og refleksjonen under og etter arbeidet, mens de tekniske hjelpemidlene kan bli noe nedtonet og vektlagt sterkere i senere prosjekter. Hensikten med dette er å unngå at teknikker blir et mål i seg selv.
  

  
   Vi vektlegger gjensidigheten mellom individuell og samarbeidende læring slik at alle lærer gjennom prosjektprosessen. Vi synliggjør lærernes fagkunnskap, ledelse og oppfølging gjennom deres ansvar for tilrettelegging og veiledning. Det siste er tydeliggjort ved at hvert kapittel har et avsnitt om
   
    tilrettelegging
   
   og
   
    veiledningsmøte
   
   .
  

  
   Hvert kapittel blir avsluttet med en kontrollboks med ja-/nei-spørsmål. Den er ment som utgangspunkt for en diskusjon i prosjektgruppa. Hvert enkelt medlem av prosjektgruppa bør svare på disse kontrollspørsmålene. Dere kan sammenlikne svarene og bruke dem til å reise hvorfor- og hvordan-spørsmål. Dermed får dere en bedret kvalitet i prosjektet – og en refleksjon over det teoretiske lærestoffet i boka.
  

  
   Den første utgaven av boka kom allerede i 1988. Siden den gang har det skjedd store endringer. Dette er den sjette utgaven. For hjelp til den første utgaven takker vi spesielt forfatterne Helle Algreen-Ussing, Niels O. Fruensgaard og Bendiks Skov-Petersen. Deres bok
   
    Prosjekt og rapport
   
   , Aalborg Universitetsforlag, Aalborg 1982, var en viktig inspirasjonskilde. Dessuten bidro Dag Arne Hoberg, Nic. Kiær Holter, Mona Sætrang, Tom Sørensen og Dagfinn Rønningen.
  

  
   I forbindelse med de etterfølgende utgavene retter vi en takk til Berit Moltu, Norges teknisk-naturvitenskapelige universitet, Johan Houge-Thiis, Gerd Bjørke, Sigurd Haga, Tone Torgrimsby og Nina Aakernes, alle ­OsloMet – Storbyuniversitetet, og Knut Gråthen, Høgskolen i Vestfold, for verdifulle kommentarer.
  

  
   I den femte utgaven takket vi spesielt fagredaktørene Hilde Kristoffersen og Andreas Nybø og produksjonskoordinator Gosia Adamczewska i Fagbokforlaget for hjelp og støtte. I arbeidet med denne utgaven har Andreas fremdeles bidratt med engasjement og entusiasme. Mange takk til Vegard Kolbjørnsrud, Handelshøyskolen BI, som leste og kommenterte utkastet til det nye kapitelet om kunstig intelligens. Takk også til Øyvind Granborg og Ragnvald Holst-Larsen, begge Oslo Met, som har bidratt med perspektiver på KI.
  

  
   Den femte utgaven av
   
    Prosjektarbeid – en veiledning for studenter
   
   ble modernisert og oppdatert på flere områder. Den teknologiske utviklingen endrer også arbeidet i studentprosjekter. Vi viste hvordan digitale hjelpemidler kan brukes i prosjektarbeidet. Vi la vekt på utvikling av kreativitet og nytenkning i arbeidet med prosjekter, både individuelt og kollektivt.
  

  
   I denne sjette utgaven har vi valgt å legge inn en innføring i kunstig Intelligens, forkortet KI. Det er den teknologiske nyvinningen i senere tid som har hatt størst konsekvenser for utdanning. Vi har laget et nytt kapittel, kapittel 12, hvor vi gir et innblikk i hva KI er, og hva den kan brukes til i prosjektarbeid. I tillegg har vi, med henvisninger til kapittel 12, lagt inn noen formuleringer i en del av kapitlene som illustrerer hvordan KI kan brukes i ulike deler av prosjektarbeidsprosessen. Vi er oppmerksomme på at teknologien endrer seg svært raskt, men velger likevel å vise eksempler på noen KI-verktøy som kan fungere godt innenfor prosjektarbeid i dag.
  

  
   Det vil fortsatt være behov for omarbeidinger. Prosjektorganisert studiearbeid er en dynamisk og levende studieform som stadig stiller nye krav til studentene, til lærerne og til organiseringen av undervisningen. Vi er takknemlige for alle kommentarer som kan bidra til at neste utgave blir enda bedre.
  

  
   Oslo, mai 2024
  

  
   
    Erling S. Andersen og Eva Schwencke

